钦定古今图书集成/历象汇编/庶征典/第168卷 > 《田家杂占》 > 晋
## 钦定古今图书集成/历象汇编/庶征典/第168卷 > 《田家杂占》 > 晋

### 惠帝元康六年有雄鸡生而无翅

按：《晋书惠帝本纪》，不载。　按《五行志》，“元康六年，陈国
有鸡生雄鸡无翅，既大，坠坑而死。”王隐以为雄者嗣
子之象，坑者母象。今鸡生无翅，坠坑而死，此子无羽
翼，为母所陷害乎于后，贾后诬杀愍怀，此其应也。

### 太安 年雌鸡雄鸣

按《晋书惠帝本纪》，不载。　按《五行志》，太安中，周𤣱家
雌鸡逃承霤中，六七日而下，奋翼鸣将，独毛羽不变。
其后有陈敏之事。敏虽控制江表，终无纪纲文章，殆
其象也。卒为𤣱所灭。鸡祸见𤣱家，又天意也。京房《易
传》曰：“牝鸡雄鸣，主不荣。”

### 元帝太兴 年雌鸡化为雄

按《晋书元帝本纪》，不载。　按《五行志》，“元帝太兴中，王
敦镇武昌，有雌鸡化为雄。天戒若曰，雌化为雄，臣陵
其上。”其后王敦再攻京师。

### 孝武帝太元十三年鸡无右翅生三足

按《晋书孝武帝本纪》，不载。　按《五行志》，太元十三年
四月，广陵高平阎嵩家雌鸡生，无右翅。彭城人刘象
之家鸡有三足。京房《易传》曰：“君用妇人言，则鸡生妖。”
是时主相并用尼媪之言，宠赐过厚，故妖象见焉。

### 安帝隆安元年雌鸡化为雄

按《晋书安帝本纪》不载。　按《五行志》，“隆安元年八月，
琅琊王道子家青雌鸡化为赤雄鸡，不鸣不将。桓元
将篡，不能成业之象。”

隆安四年，鸡生角。

按《晋书安帝本纪》，不载。　按《五行志》，四年，荆州有鸡
生角，角寻堕落。是时桓元始擅西夏，狂慢不肃，故有
祸。天戒若曰，角，兵象。寻堕落者，暂起不终之妖也。后
皆应也。

### 元兴二年雌鸡化雄

按《晋书安帝本纪》，不载。　按《五行志》，“元兴二年，衡阳
有雌鸡化为雄，八十日而冠萎。天戒若曰，衡阳桓元，
楚国之邦略也。”及桓元篡位，果八十日而败。此其应
也。

### 义熙元年金鸡见

按《晋书。安帝本纪》。不载　按《宋书符瑞志》。义熙元年。
南康雩都嵩山。有金鸡。青黄色。飞集岩间。